בס''ד **פסח: כמה יין צריך לשתות בארבע כוסות**

**פתיחה**

אחת מהמצוות אותן יש לקיים בליל הסדר היא מצוות שתיית ארבע כוסות, וכפי שראינו בעבר (פסח שנה א') נחלקו המפרשים האם אפשר לשתות מיץ ענבים או שחובה לשתות יין. הגמרא במסכת בבא בתרא (צז ע''ב) כותבת שאפשר לצאת ידי חובת קידוש, כאשר סוחטים אשכול ענבים ומיד מקדשים עליו. לעומת זאת 'ביין קוסס' פוסקת הגמרא שאי אפשר לצאת ידי חובה.

א. בשם **הרב** **אלישיב** (שבות יצחק יא) מובא, שהסיבה שאי אפשר לצאת ביין קוסס ידי חובה היא, שמעבירים אותו תהליך שמונע ממנו לתסוס, אחרי שהוא גמר את תהליך הייצור. משום כך גם מיץ הענבים שעובר תהליך שמנוע ממנו לתסוס אחרי סיום התהליך, ברכתו שהכל ויהיה אסור לקדש עליו וממילא לצאת בו ידי חובת ארבע כוסות.

ב. לעומת זאת **הגרש''ז** **אויערבך** (מנחת שלמה א, ד) חלק וטען, שאת היין הקוסס העבירו תהליך כימי **לפני** שגמרו לייצר את היין, לכן ברכתו שהכל ואי אפשר לקדש עליו. מיץ ענבים לעומת זאת, עובר תהליך שמונע ממנו לתסוס רק בסוף תהליך הייצור, ויש זמן בו הוא ראוי להיות משקה אלכוהולי, משום כך ברכתו תהיה בורא פרי הגפן ויהיה אפשר לקדש עליו, ובלשונו:

''ולכן נראה, דאף שמיץ ענבים מבושל או מפוסטר אפשר דתו לא חזי (= יותר לא ראוי) לתסוס ולהיות ממש יין, מכל מקום כיוון דמיד כשנסחט כבר חל עליו שם יין לעניין קידוש וברכה, לכן שפיר (= בהחלט) נשאר בברכת הגפן שהיה עליו קודם, מכיוון שגם עכשיו הוא טוב לשתיה[[1]](#footnote-1).''

כדברי הגרש''ז אויערבך פסקו להלכה רוב הפוסקים, וביניהם **הרב** **פרנק** (הר צבי א, קנח), **המנחת** **יצחק** (ח, יד), **הרב** **וואזנר** (ט, נח), **הרב** **עובדיה** (יחווה דעת ב, לה) ועוד. לכאורה, כמו שאפשר להשתמש במיץ ענבים לקידוש, כך יהיה אפשר להשתמש במיץ ענבים בשתיית ארבע הכוסות, אך ייתכן שבשתיית ארבע הכוסות יש להתחשב בשיקול נוסף.

בשם **הרב משה פיינשטיין** (הגדת קול דודי סי' ג) מובא, שגם אם מיץ ענבים נחשב יין, מכל מקום בליל הסדר לכתחילה יש לשתות ממש, מכיוון שמטרת השתייה בליל הסדר להראות חירות, ורק שתיית יין המכיל אלכוהול יש בה דרך חירות. **החזון איש והגרי''ז** (תשובות והנהגות ב, רמג) חלקו וסברו שצריך יין הערב לשותה, ולכן אפשר לצאת ידי חובה גם במיץ ענבים, וכן נוהגים רבים.

בעקבות חג הפסח ושתיית ארבע הכוסות, נעסוק הפעם בשאלה כמה יין צריך לשתות בארבע כוסות. ראשית נראה את מחלוקת הפוסקים באיזה גודל צריכה להיות הכוס ממנה שותים, ולאחר מכן נראה את המחלוקת האם יש לשתות את כל היין בכוס, רובו או שדי אפילו בפחות מכך.

**השוואה לקידוש**

באיזה גודל צריכה להיות הכוס ממנה שותים בליל הסדר?

1. נפקא מינה נוספת אפשרית: כפי שכותבת הגמרא בפסחים, כדי לצאת ידי חובת קידוש צריך לעשות אותו במקום סעודה. נחלקו הראשונים, מה צריך לאכול, בשביל שהאכילה תחשב סעודה. **הגאונים** טענו, שגם בשתיית רביעית יין יוצאים ידי חובת סעודה. במידה וישתו מיץ ענבים, לדעת הרב אויערבך יצאו ידי חובת קידוש במקום סעודה לשיטת הגאונים, ואילו לדעת הרב אלישיב לא יצאו, ויצטרכו לשתות יין ממש. [↑](#footnote-ref-1)